Tatoeba sentences — language code: yue
跟住啲人就出咗古典芭蕾舞呢隻詞，用嚟指返完全建基於傳統芭蕾舞技巧嗰種舞蹈。
喺廿一世紀初，一個受過芭蕾舞訓練嘅舞蹈員好多時都會俾人要求佢識跳傳統嘅古典芭蕾舞得嚟，又要識埋新古典或者現代芭蕾舞。
法國派芭蕾舞教學法可以話係所有芭蕾舞訓練嘅基礎。路易十四喺 1661 年創立皇家舞蹈學院，間接幫咗手制定一柞到咗廿一世紀芭蕾舞界－無論邊個流派－都仲會用嘅技巧。
喺 1980 年代，俄羅斯芭蕾舞蹈員兼排舞者魯道夫雷里耶夫改革咗法國派，令到芭蕾舞界開始重新對法國派教法產生興趣。法國派嘅教法特徵係技術上要求精確、流暢同埋優雅，而且步法上又快又精細。
法國派嗰種又快又細嘅步法好多時會造到個舞蹈員好似喺舞台上面橫向漂移緊噉嘅視覺效果，而且喺做某啲舞步嗰陣，手臂嘅擺位會圓過俄羅斯式嘅。
華加諾娃方法係一種源自俄羅斯芭蕾舞嘅芭蕾舞訓練方法，由俄羅斯芭蕾舞老師華加諾娃所創。
華加諾娃佢本來係一個芭蕾舞蹈員，後嚟喺 1916 年退休，改行做芭蕾舞老師，醉心鑽研點樣先能夠教出出色嘅芭蕾舞蹈員，後尾仲喺 1934 年寫出咗《The Fundamentals of Classical Dance》（粵文：古典舞嘅基礎）一書，呢本書俾好多後人引用，成為咗本經典。
華加諾娃方法結合咗浪漫時期嘅法國芭蕾舞嘅方法，又由意大利方法嗰度攞咗啲嘢，形成佢自己嘅一套風格。
華加諾娃方法到咗今日都仲有好多人用，特色包括咗：呢種芭蕾舞教學法詳細得好交關，講到明每一個技巧舞步要喺學芭蕾舞嘅邊一個階段教、要集中教幾耐、以及喺每個階段嘅學生應該有幾著重嗰個技巧等。
華加諾娃方法亦都強調要啲學生為咗正確噉跳啲舞步出嚟而發展力量、彈性同埋耐力，而且對於手同髀嘅運用同樣咁重視，認為噉先至可以做到視覺上和諧嘅舞步。
華加諾娃仲表示認為大雙人舞（指通常一男一女嘅兩個舞蹈員一齊跳嘅五部份舞）可以展示晒所有啲重要嘅芭蕾舞技巧，所以跟呢種方法嘅學生好多時喺要畢業嗰陣會俾老師要求佢哋跳一場大雙人舞。
切劇蒂方法由意大利芭蕾舞蹈員切劇蒂所創，切劇蒂佢又係本來係芭蕾舞蹈員，退咗休之後教芭蕾舞，打後仲創制咗切劇蒂方法呢種到咗家吓都仲好多人用嘅芭蕾舞教學法。
呢種教學法出咗名會運用人體解剖學嘅知識嚟教啲學生學芭蕾舞－切劇蒂方法有諗到人體解剖學嘅原理，會要求學生每個禮拜定時定候噉做某啲特定嘅運動嚟鍛鍊某幾嚿（佢哋認為係對跳芭蕾舞嚟講零舍緊要嘅）肌肉，精確到好似運動科學噉嘅樣。
呢種教法嘅特色仲包括強調平衡、輕柔感同埋力量。現今古典芭蕾舞常用嘅嗰八種手臂運行（一種練對手臂點喺跳舞嗰陣郁嘅運動）都係由切劇蒂方法嗰度嚟嘅。
巴倫錢方法係頭先提到嘅美國芭蕾舞大師佐治·巴倫錢喺紐約市芭蕾舞團做嘢嗰陣所創嘅一種芭蕾舞教學法，當中巴倫錢參考咗佢喺俄羅斯學芭蕾舞嗰時學到嘅技巧。
巴倫錢方法呢種教學法出咗名會以極之快嘅速度做出慣性嘅舞步，強調線條，最大嘅特色係身體擺位嘅方法好反傳統：用呢種風格嘅舞蹈員要有極之高嘅柔軟度，好多時會繃緊嗮雙手甚至對腳嘅肌肉，而且仲好興將手腳擺喺唔平衡嘅位置。
因為呢種方法咁極端，用巴倫錢方法學芭蕾舞嘅學生比較容易喺練舞嗰陣整親。巴倫錢俾好多人認為係美國芭蕾舞嘅代表，所以有好多個美國嘅芭蕾舞團，好似係邁亞美城市芭蕾舞團同美國芭蕾舞學校，都會用巴倫錢方法嚟教芭蕾舞。
英國皇家舞蹈學院方法（The Royal Academy of Dance method, 簡稱 RAD method）俾人認為係英國芭蕾舞嘅代表，係喺 1920 年由多位大師級舞蹈員同芭蕾舞老師創立嘅。
呢個門派初頭創立嚟係為咗要喺英國推廣芭蕾舞藝術，及後隨住英國嘅龐大影響力傳到去美國同埋世界各地，就連埋大中華地區嘅芭蕾舞老師家吓都係主要跟呢派教法嘅。
英國皇家舞蹈學院教法特色在於高度嘅組織化：學院將芭蕾舞技巧分類做若干等級，每個等級都要求學生識某啲特定嘅舞步，一個學生要識嗮嗰個等級嘅舞步先可以升級，而一個人升到咁上下等級先可以成為專業嘅芭蕾舞蹈員或者芭蕾舞老師。
同第啲門派相比，英國皇家舞蹈學院教法強調要啲學生完美噉熟習嗮啲基本舞步先可以升級，所以多數會教得比較慢。
練功扶把係啲學生會企喺練功扶把側邊、一手掹住扶把，並且練習比較簡單嘅舞步。
練功扶把係一碌長、通常用木造嘅扶把，用嚟俾學生一路練一路有嘢可以掹住保持平衡。
通常做法係，啲學生用其中一條髀做支撐髀練一個舞步，做完就轉身用另外嗰條髀做支撐髀練嗰個舞步，身體兩邊都練咗嗰個舞步之後，就會練下一個舞步。
亦都有啲做法係俾啲學生面向同雙手掹住條扶把，再做雙髀嘅練習。
中心係指喺課室中間進行嘅練習。喺做扶把練習做到咁上下（學生身體有返咁上下熱）之後，老師通常就會收起啲練功扶把，要啲學生練喺冇扶把嘅情況下做出啲舞步。
呢個時候，個老師正路會叫班學生行去課室嘅中心嗰度練，費事佢哋撞埋牆嗰度－所以芭蕾舞堂嘅呢個部份就叫做中心。
慢板（呢個字喺意大利文入面係慢慢嚟噉解）係指啲學生慢慢（但要流暢）噉做出舞步，可以係扶把練習或者中心嘅一部份。
無論級別，喺一堂芭蕾舞堂入面，老師通常都會少少時間要啲學生一隻手掹住扶把、一路緩慢噉做出某啲特定嘅舞步（扶把練習慢板），或者喺中心嗰度唔靠扶把做慢板（中心慢板）。
噉做嘅目的係要個學生精確噉掌握好每個舞步，掌握好先至試吓用表演嗰陣會用嘅速度做出嗰個舞步，而且慢慢噉做出古典芭蕾舞嗰啲－好多時好講求體力嘅－舞步仲有助提升個學生嘅平衡力同肌肉力量。
快板（allegro；呢個字喺意大利文入面係開心噉解）：指啲學生做一啲又快又充滿能量嘅舞步，包括埋晒多種嘅跳躍。
喺一堂芭蕾舞堂當中，呢類舞步通常係臨尾聲先至喺中心練嘅，因為啲學生通常都係喺課堂嘅尾聲嗰陣最處於熱好嗮身嘅狀態。
當啲學生要練快板嗰時，個老師會叫啲學生做幅度細啲嘅快板，跟住再要佢哋試吓做一啲幅度大啲嘅快板，最後要啲學生試吓挑戰自己嘅極限，睇吓（例如）自己喺跟足音樂嘅情況之下可以跳得到幾高。
行禮係指喺芭蕾舞堂尾聲（或者表演結束）嗰陣時會做嘅一個舉動。行禮涉及學生做一吓手臂運行(再加埋一個特定動作，嚟向老師（或者觀眾）表示謝意。喺傳統上，男學生嘅特定動作係鞠躬，而女學生嘅特定動作係屈膝禮。
呢幾隻字係一般英文日常用語嘅嗌法。專業嘅芭蕾舞蹈員喺稱謂上會有更加嚴格精細嘅分類。
呢個腳尖旋轉配合咗 fouetté，簡單講就係轉嗰陣一路轉一路用抬起髀嘅郁動帶動旋轉。
旋轉舞步係好多種舞蹈當中都有嘅一類舞步，指跳舞嗰個人以一條垂直嘅軸作為軸心，旋轉自己嘅身體。
舞蹈員所轉嘅總角度由 90 度以至 360 度都有，有啲類型嘅旋轉舞步甚至會涉及個舞蹈員一嘢轉好幾個圈，而轉多過一個圈嘅旋轉舞步會有「雙重旋轉」同「三重旋轉」等嘅名。
喺舞蹈上，旋轉舞步係一個大嘅類。除咗轉嘅角度之外，旋轉舞步仲可以按好多屬性分類：幾多隻腳掂地－有啲旋轉會要個舞蹈員一路兩腳都掂地一路轉（例如係芭蕾舞當中嘅連鎖旋轉），又有啲會要個舞蹈員喺其中一條髀抬起咗嘅情況之下旋轉（例如芭蕾舞當中嘅腳尖旋轉），而有啲旋轉舞步甚至乎會涉及個舞蹈員跳起，喺空中轉若干角度之後再落返地。
以乜方法起始－有好多旋轉舞步都會要個舞蹈員兩腳進入半腳尖企（指隻腳掌淨係前半橛掂地）嘅狀態先至開始旋轉。
上身嘅狀態－喺做旋轉舞步嗰陣，頭、手臂同身體嘅擺位都可以有好多變化。
喺好多舞種入面，旋轉舞步都屬於好考驗舞蹈員技術嘅舞步。例如喺芭蕾舞裏面，旋轉嘅過程要求舞蹈員識防頭暈嘅技巧，要佢哋有高強嘅平衡力，能夠一路半腳尖企一路保持平衡（女舞蹈員往往仲需要做完全嘅腳尖企），佢哋仲要有強勁嘅核心肌，用呢啲肌肉嘅力量起始同維持旋轉